20 sterf in ongeluk: Geen kwade gevoelens jeens minibusbestuurderPanyaza Lesufi, LUR vir onderwys in Gauteng, tydens Amos Mnguni se begrafnisdiens. Foto: Balise Mabona/ANA Panyaza Lesufi, LUR van onderwys in Gauteng, het Saterdag die publiek versoek om nie enige kwade gevoelens teen die familie van Amos Mnguni (76) te koester nie ná ŉ ongeluk waartydens Mnguni, 18 skoliere en nog ŉ volwassene gesterf het nie. Die ongeluk het op 21 April op die R25 buite Bronkhorstspruit plaasgevind. Mnguni se minibus het teen ŉ vragmotor gebots en die minibus het aan die brand geslaan. Die leerlinge was van Refano Primary School en Mahlenga Secondary School in Sokhulumi op pad na hul huise in onderskeidelik Wolvenkop en Verena in Mpumalanga. Sewe skoliere het die ongeluk oorleef. Lesufi het ŉ toespraak gelewer tydens Mnguni se begrafnisdiens in Wolvenkop. “As ŉ regering is ons nie hier om te kies wie is skuldig en wie is onskuldig nie,” het hy gesê. “Ons is hier om almal te ondersteun. Ons het ŉ doelbewuste besluit geneem om bystand te lewer aan elke familie. Ons sal nie teen enigiemand diskrimineer nie. As hierdie familie berading nodig het, sal ons dit vir hulle gee. As hulle water nodig het, sal ons dit vir hulle gee.” Lesufi het gesê DNS-toetse duur voort om die liggame uit te ken en bygevoeg die persone kan dalk volgende week begrawe word, indien die reëlings volgens plan verloop. Die ongeluk het dit ook aan die lig gebring dat die regering wette in plek moet stel om oorgrens-skoliervervoerstelsels te reguleer sodat leerlinge, wat skool bywoon in ander provinsies, op verskillende maniere bygestaan moet word. Hy het die betrokke families bedank vir hul geduld tydens die uitgerekte proses van DNS-toetse. “Die dag waarop die ongeluk plaasgevind het, sal elke jaar by die betrokke skole herdenk word,” het hy gesê. Verskeie persone het tydens Mnguni se begrafnis gepraat en hom beskryf as “ŉ goeie persoon wat graag ander gehelp het”. Sy familie het gehuil terwyl hulle na die sprekers geluister het. Pat Ngomane, LUR van gemeenskapsveiligheid het gesê dit is van geen nut om vingers te wys nie. Mnguni was ŉ tradisionele geneesheer, maar net soos enigiemand anders, het hy nie geweet wanneer hy sal sterf nie, aangesien slegs God dié dag weet. “Kom ons werk saam en hou op om vinger te wys. Laat ons in God glo,” het hy gesê. Ngomane het gesê die regering neem kennis van die publiek se opmerkings oor die toestand van die pad waar die ongeluk plaasgevind het, en die kwessie sal binnekort aangeroer word. Sphiwe Sibanyoni, sekretaris van die Suid-Afrikaanse Nasionale Taxivereniging (Santaco) in Mpumalanga, het gesê die raad het bevind dat Mnguni se minibus geldige permitte gehad het om leerlinge te vervoer. Hy het gesê Santaco bly toegewyd om taxibestuurders op te lei wat “goeie bestuurdersgedrag” betref. Paulos Mnguni, Amos se broer, het die regering en almal bedank wat die families bystaan van diegene wat in die ongeluk omgekom het. Amos word oorleef deur sy ma, dogter, twee susters, agt kleinkinders en een agterkleinkind. Lees alle vorige berigte oor die Bronkhorstspruit-minibusongeluk op Maroela Media.